b'\n_START_ARTICLE_\nConjunt Plana del Castell - la Parellada\n_START_SECTION_\nDescripci\xc3\xb3\n_START_PARAGRAPH_\nEs tracta d\'un conjunt d\'habitatges de planta baixa i un pis, i de planta baixa, amb alguna excepci\xc3\xb3 de dos pisos, de planta rectangular, que est\xc3\xa0 situat a la banda dreta de la riera de Rub\xc3\xad, sota el castell i davant del nucli antic de Sant Pere de Rub\xc3\xad. La relaci\xc3\xb3 m\xc3\xa9s important i evocadora \xc3\xa9s la que es d\xc3\xb3na entre petites cases orientades cap a l\'est i la pla\xc3\xa7a del Marqu\xc3\xa8s de Barber\xc3\xa0. En l\'actualitat, la pla\xc3\xa7a t\xc3\xa9 uns 3600 m2, per\xc3\xb2 antigament era m\xc3\xa9s petita, fins que es va enderrocar la f\xc3\xa0brica AEG. Aix\xc3\xb2 fa que l\'espai sigui ara massa desproporcionat i que el conjunt es desdibuixi cap a la riera. Tanmateix, hi ha construccions modernes dels \xc3\xbaltims 30 anys que alteren el conjunt, dins un context en el qual el parcel\xc2\xb7lari hist\xc3\xb2ric encara es conserva. El barri de la Plana del Castell cont\xc3\xa9 altres exemples d\'inter\xc3\xa8s, fins i tot catalogats, com la fassina Aguilera.\n_START_SECTION_\nHist\xc3\xb2ria\n_START_PARAGRAPH_\nL\'any 1860 la marquesa de Moi\xc3\xa0, propiet\xc3\xa0ria del castell, va demanar autoritzaci\xc3\xb3 a l\'Ajuntament per urbanitzar aquesta zona. En aquest mateix any es construeix el pont del carrer Cadmo que es va endur la rierada de l\'any1962. L\'any 1879, el nou propietari del castell, Ramon de Sarriera i Villalonga, Marqu\xc3\xa9s de Barber\xc3\xa0 i la Manresana, va demanar perm\xc3\xads per urbanitzar la Parellada, una part de la Plana del Castell, ja que volia instal\xc2\xb7lar-s\'hi una f\xc3\xa0brica de panes per part dels germans Ribas. Per a fer-ho necessitaven utilitzar aigua de la font dita "canad\xc3\xa0" que era propietat del marqu\xc3\xa8s.'